Mwandĩkĩre Mwega wa Gĩgĩkũyũ
Andĩki aingĩ a Gĩgĩkũyũ matihotaga gwĩkĩra tũkũbia tũtũ wega na rĩmwe na rĩmwe wahota kuona tũkũbia tũhana v nyinamanu (^) mandĩkoinĩ mao, handũ ha tũkũbia tũrĩa twagĩrĩire tũhana ta ũũ (~). Ũmũthĩ tũgũtaarĩria ũrĩa tũkũbia tũu twagĩrĩire twĩkĩragwo nĩ guo tũthomeke wega.
Warĩkia kwandĩka ĩ, na ũ, wega na kombiuta yaku, no ũhũthĩre ndemwa icio kwandĩka mandĩko maku ma kĩhũngĩro kana o mangĩ ma gwĩkĩra rũrendainĩ ũkĩhũthĩra ithangũ rĩa kiugo. Ti ndera nendainĩ ciothe ihotaga gũthoma ndemwa icio, no ciothe nĩ ithomaga Unicode. Kwa ũguo nĩ wega kũgarũra ndemwa ĩ, na ũ, ciothe ũciandĩke na Unicode nĩ guo ithomeke rũrendainĩ. Rũmĩrĩra makinya maya ma kũgarũra ndemwa icio ituĩke Unicode.
1. Unicode ya ndemwa Ĩ nĩ (& # 296;) na ya ndemwa ĩ nĩ (& # 297;) (ndũgatige mwanya gatagatĩ ka ndemwa ici ciandĩke irũmanĩrĩire – niĩ nĩ ndigĩte mwanya nĩ guo ũhote kuona Unicode ici tondũ ingĩaga gũtiga ũkuona Ĩ, na ĩ, kana Ũ na ũ)
2. Na yo Unicode ya ndemwa Ũ nĩ (& # 360;) na ya ũ nĩ (& # 361;) (ririkana ndũgatige mwanya gatagatĩ ka ndemwa ici cia Unicode)
3. Mandĩkoinĩ maku nyita ndemwa ĩ na koroti kinya ĩire ũcoke ũhihinye “edit” na “find” kinya gatirica ka “find and replace” kahingũke ke na ndemwa ĩyo ũkũnyitĩte na koroti (ndemwa ĩyo ĩngĩkorwo ĩtarĩ gatiricainĩ kau no ũmĩkĩre na njĩra ya gũtinia na kũmandĩrĩria)
4. O hau gatiricainĩ kau hihinya “replace”
5. Rĩu nyita Unicode yaku ya ndemwa ĩ na koroti kinya ĩire ũcoke ũmĩtinie na ũmĩkĩre gatiricainĩ ka “replace with”
6. Gatiricainĩ kau mwena wa mũhuro nĩ ũkuona “replace”, na “replace all”. Hũthĩra “replace” kũgarũrũa ndemwa kwa ndemwa, kana “replace all” kũgarũrũa ndemwa ciothe o rĩmwe ituĩke Unicode
7. Cokera kuma ikinya rĩa gatatũ (3) kinya rĩa gatandatũ (6) haha rũgongo, no rĩu ũthure ndemwa ũ na ũmĩgarũre na Unicode ya yo.
Ũngĩhũthĩra “replace all” ndemwa ciothe kinya iria nene (Ĩ na Ũ) cigwĩkĩrwo Unicode ya ndemwa nini, no ũngĩhũthĩra “replace”, “find next”, na "replace" ũkũgarũra kiugo gwa kiugo, na wakinyĩrĩra ndemwa nene no ũgarũre Unicode ya yo hĩndĩ ĩyo. Hau nĩ we ũkũmenya ũrĩa ũhũthũ, na no ũhũthĩre wara waku.
Ngwĩhoka nĩ ũgũteithio nĩ ũtaarĩria ũyũ.
Thaaai!
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn nus_Latn